Ńdɔ̄ Dávid a ngákə kwí a Nov ábə fada Ahimélek. Ahimélek ǎ ngazu a nyaŋaban á mís mə́ Dávid, nyé ai nyé nâ: “Amú dzé ó nə̄ étām təge ai mod ?” 3Dávid nyé ai fada Ahimélek nâ: “Ǹkúkúmá ā və́ ma abénde, nyé ai ma nâ: “Tə mod a yəm é dzam mə lóm wā ai dɔ́ tɔ ábéndé mə̄ və́ wa. Mə líg bod báma mətǐŋ nə́ byǎyi tóban vóm ziŋ. 4Ngə́ ó bələ́ dzóm á mɔ́ hālá anə́ bə̄ḿbāŋála bə́tán nā, ó və ma, ngə́ dzóm efə́ kig.” 5Fada a yalán Dávid nyé ai nyé nâ: “Mǎbə̄lə́ kig zəzə ḿbāŋála á mɔ́ və m̀fúfúb ḿbāŋála fɔ́ɔ́. Hə ǹnyie anə́ bod bóe bə́ nə́ ḿfūbán, ngə́ bá ndzí kig bómbo ai miníngá.” 6Dávid a kalan fada nyé ai nyé nâ: “Biníngá bə́ nə fɔ́ɔ́ bía eki, anə́ ábōg ásə byǎkə̄ á bītá, byə́m bí fám bí nə́ m̀fúbán. Dulǔ tə̄ lábə̄ bía zəzə dulu, hədá aná, láfûban.” 7Ńdɔ fada a ngávə́ nye mim̀fúfúb bəḿbāŋála, amú ḿbāŋála a ngábə́ fɔ̄ɔ̄ hə ényɔ̄ bákad vaa á mís mə́ Ńtondôbə nə́ bə́ fɔl nyé ai ḿbāŋála a nə́ áyɔ̄ŋ. 8Dzam dá, amǒs tē mod m̀bɔ́g, etúgā Sául, é ngábə́ á ndá Zambá étē, dzwé nâ Doeg, mǎn Edomít, ǹtəbə́ ósú yǎ bə̄nɔ́nī biyə́m bí Sául. 9Dávid nyé ai Ahimélek nâ: “Ngǎ ó nə dzǎm bi ákɔ̌ŋ vā, ngə́ fa bitá amú mā ndzí kig sɔ́ tɔ ai fa dzam, tɔ ai bikpəlé byáma, amú ábēndé ńkúkúmá lə́ və́ daŋ yág.” 10Fada nyé nâ: “Fa bitá Goliath tə́ nyī, é mǎn Fīlísta yǎ ó ngāwé á ḿbīgīlí yǎ Ela e nə ǹwógán á bīyé, á mvús efod. Ngə́ wadiŋ, o nɔŋɔ́, amú fə́ ē sə́ kig vá, və ényíli tě.” Dávid nyé nâ: “Fə́ yāvəgǎn kig ai dzɔ̌, váá ma dzɔ̌.”